**Cenuși de veșnicie**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cenuși de veșnicie

Mai cade câte-un înger din înalt,

Cu aripi în cenuși de veșnicie

Arzânde-n focul dintr-o bătălie

Pierdută în al inimii asalt.

În mersul rătăcit, pășind stângaci,

Își mai ascund o urmă de trufie,

Dar piere, neștiind ce va să fie;

Căzuții sunt, la început, buimaci.

În gândul cui au fost, ce s-a-ntâmplat,

Cum de-au pierdut ei, îngerii slăviți,

N-au cum să știe. Cerul i-a trădat

Și sunt lipsiți de aripi, surghiuniți,

Făcuți să uite ce au fost odat’,

Atunci când mai erau, de cer, iubiți.

Daniel Vișan-Dimitriu

(30 iul. 2021, Craiova)